Margrethe Vestager (RV), 2005-03-29:
Det Radikale Venstre forholder sig positivt til forslaget om, at sygepleje- og radiografskolerne også kan overgå til selveje i statsligt regi.
Det har været en komplikation i forhold til CVU-lovgivningen, at sygepleje- og radiografskolerne har haft et andet regionalt tilhørsforhold, og derfor tror vi, at det er et rigtigt skridt at tage.
Der er forskellige dele af den del af lovforslaget, som vi ønsker at drøfte, også i lyset af vores generelle ønske om at se på, om selvejet stadig væk er velfungerende, eller om det som institutionsform har brug for et servicetjek.
Det gælder f.eks. studerendes og elevers deltagelse i bestyrelsesarbejde, både deres antal og deres stemmeret.
Det gælder spørgsmålet om forvaltningslov og offentlighedslov, som har været rejst af SF, i forhold til forståelsen af, hvilke institutioner der er omfattet, og hvilke der ikke er.
Der, hvor vi er mere usikre på, hvad der vil være det konkrete resultat af den her lovgivning,
er spørgsmålet om amternes centre for undervisningsmidler.
Vi har faktisk et meget godt indtryk af det arbejde, som gøres i forhold til at være en medvirkende kraft til folkeskolens fornyelse, udvikling af undervisningsmidler, og især netop det at være udfarende synes vi er en vigtig opgave at have.
Derfor synes vi, det er lidt overraskende, at man som det første vil begynde på en udredning i forhold til opgavevaretagelsen.
Udredningen og den synergi, der tales om, synes lidt at være fugle på taget i forhold til at få en konsolideret placering af opgaven, sådan at den ekspertise, de netværk, den brugerkontakt, der findes i dag, faktisk bevares.
Derfor har vi et ønske om at diskutere, om den snitflade, man har valgt i forhold til den konkrete placering – ikke så meget i forhold til CVU, men organisatorisk inden for CVU – er den rigtige.
Det hænger jo også sammen med, at der nu er en bemyndigelse til ministeren i forhold til både brugerkontakt og brugerbetaling, hvor der tidligere var en selvstændig bestyrelse, der stod for den del af det, og som havde brugerkontakten.
Når vi ser på opgaverne, er det jo faktisk ikke helt korrekt, at det er præcis de samme opgaver, for den mulighed, som der lå i, at amterne kunne få centrene for undervisningsmidler til også at formidle lokale kulturtilbud, pædagogisk sammenhæng, findes ikke længere i lovgivningen.
Da det stadig væk er sådan, at folkeskolen kan virke som lokalt kulturcenter, synes vi, det ville være oplagt at fastholde den her mulighed i lovgivningen, sådan at tingene faktisk passede sammen – ikke fordi det nødvendigvis skal bruges lige nu og her eller foldes kæmpestort ud, men fordi den mulighed gør, at folkeskolelovens mulighed for at virke på den måde og understøtte det lokale kulturliv der, hvor skolen er aktiv, ville passe godt sammen.
Derfor har vi en række spørgsmål til amtscentrene for undervisningsmidlers overgang, bl.a. om muligheden for at fastholde det virke, som de har i dag, og den støtte til folkeskolens udvikling af undervisningsmidler og det pædagogiske tilsnit kommer til at stå meget centralt, hermed selvfølgelig også den økonomiske indhegning og den daglige eller i hvert fald den hyppige brugerkontakt, i forhold til om man så rent faktisk rammer rigtigt i sin konkrete opgaveløsning.
Vi er enige i, at der kan være en synergieffekt at hente, men vi synes, at det er vigtigt, at grundopgaven konsolideres i den nye institutionelle forankring, før man begynder at læsse nye ting ovenpå.